KIRJALLINEN KYSYMYS P-2951/00

esittäjä(t): Karl-Heinz Florenz (PPE-DE) komissiolle

(12. syyskuuta 2000)

Aihe: Puolassa toteutettavalle Oder 2006 -ohjelmalle myönnetty EU:n rahoitus

Puolan parlamentti äänestää syyskuussa Oder 2006 -ohjelman rahoituksesta. Jokialuetta koskevan rakennushankkeen aikana on tarkoitus rakentaa kaksi uutta suurta patoa ja tehdä mittavia rakennustöitä liikennöinnin parantamiseksi Oderilla. Puolalaiset ja saksalaiset ympäristöryhmät ovat ilmaisseet huolensa siitä, että hankkeesta ei ole tehty minkäänlaista ympäristöarviota vaihtoehtoisten ratkaisujen vertailemiseksi ja että käytettävissä olevista vaihtoehdoista ei ole käyty julkista keskustelua ja että sitä koskevia tärkeitä teknisiä tutkimuksia ei vieläkään ole saatettu päätökseen. Huolta aiheuttaa myös se, että ohjelmaan ei sisälly minkäänlaisia konkreettisia suunnitelmia luonnon suojelemiseksi Oderin laaksossa ja että sen aikana saattaisi tuhoutua useita Natura 2000 -hankkeeseen soveltuvia alueita ja että sitä koskevissa ehdotuksissa ei oteta huomioon ympäristöystävällisiä vaihtoehtoja tulvariskin vähentämiseksi.

Kokonaisrahoituksesta 30 prosenttia on ilmoitettu olevan peräisin EU:sta. Määrärahat on tarkoitettu pääosin vedenlaadun parantamiseen, mikä on ohjelman keskeinen osa. Voiko komissio tätä taustaa vasten vahvistaa, että se on selvittänyt, että Oder 2006 -ohjelma on yhdenmukainen yhteisön voimassa olevan ympäristölainsäädännön ja sellaisten kansainvälisten sopimusten kanssa, joiden sopimusosapuolena EU on (kuten Ramsarin ja Helsingin yleissopimukset)?

Mitä ongelmia aiheutuisi siitä, jos Oder 2006 -ohjelma osoittautuisi vesipolitiikan kehysdirektiivin 4 artiklan sekä luontotyyppidirektiivin ja luonnonvaraisista lintulajeista annetun direktiivin säännösten vastaiseksi Puolan EU:hun liittymisen jälkeen?

Margot Wallströmin komission puolesta antama vastaus

(13. lokakuuta 2000)

Komissio on tietoinen Oder 2006 -ohjelmasta ja ehdotuksesta rakentaa joelle kaksi patoa sekä yksi pato Veiksel-joelle. Se on tietoinen myös Oderin laakson arvokkaasta luonnosta sekä Saksan että Puolan puolella. Tämä käy ilmi lukuisista hankkeista, jotka yhteisö on aloittanut suojellakseen alueen arvokkaita luontokohteita.

Ympäristöasioista vastaava komission jäsen on ilmaissut huolensa suunnitelluista padoista ja keskustellut asiasta Puolan ympäristöministerin kanssa. Komission näkemys on yhteisön Puolaa koskevan yhteisen kannan perusteella, että ehdokasvaltioiden kaikkien uusien hankkeiden pitäisi olla sopusoinnussa yhteisön ympäristösäännöstön kanssa. Se merkitsee, että suojeltuja alueita olisi kunnioitettava ja että ympäristövaikutusten arviointi olisi suoritettava niiden hankkeiden kohdalla, jotka kuuluvat ympäristövaikutusten arviointia koskevien yhteisön direktiivien soveltamisalaan.

Sen jälkeen, kun Puolan hallitus oli päättänyt aloittaa patojen rakentamisen, ympäristöasioista vastaava komission jäsen kirjoitti Puolan ympäristöministerille ja pyysi tietoja patojen teknisistä yksityiskohdista ja niiden ympäristövaikutusten arvioinnista. Näiden tietojen perusteella komissio valvoo tarkasti hankkeen etenemistä.

Yhteisön liittymistä valmistelevista välineistä ei ole varattu tukea patojen rakentamiselle, sillä hanke ei kuulu tukikelpoisiin menoihin. Komissio ei ole saanut Puolalta hakemusta liittymistä valmistelevasta rakennepolitiikan välineestä tämänkaltaisiin hankkeisiin myönnettävästä tuesta.